Diari Oficial de la Generalitat Valenciana


Sumari del DOGV 5726, del 18-03-2008 (2008/3355)

ORDE de 28 de gener de 2008, de la Conselleria de Cultura i Esport, per la qual es convoca, a través de Teatres de la Generalitat Valenciana, un concurs públic per a la concessió d'ajudes al sector de la dansa de la Comunitat Valenciana durant l'any 2008.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5726

Data del DOGV
:   18-03-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3355


Data del document
:   28-01-2008

Organisme emissor
:   Conselleria de Cultura i Esport

Tipus de document
:   Ordre

Correcció d'errades

Anàlisi jurídica

 Descriptors 

:   * Culturarts Generalitat
    * suport econòmic
    * espectacles
    * professió artística
    * ajuda pública

ORDE de 28 de gener de 2008, de la Conselleria de Cultura i Esport, per la qual es convoca, a través de Teatres de la Generalitat Valenciana, un concurs públic per a la concessió d'ajudes al sector de la dansa de la Comunitat Valenciana durant l'any 2008. [2008/3355]
El Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV del 13.03.1994), establix com a finalitat de l'ens el desplegament i l'execució de la política cultural de la Generalitat de la Comunitat Valenciana en el camp de les arts escèniques, i molt especialment en els sectors del teatre i la dansa.
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
Per tant, la Conselleria de Cultura, Educació i Esport de la Generalitat realitza, a través de l'ens públic Teatres de la Generalitat Valenciana, la present convocatòria a fi de contribuir a consolidar el sector de la dansa per mitjà d'ajudes a la producció o les gires d'empreses de dansa, ajudes a la formació i investigació i ajudes a entitats sense ànim de lucre.
Per tot això, i fent ús de les facultats que em conferix l'article 28.e de la Llei 5/1983, de 30 de desembre, del Consell, i d'acord amb el que disposa la Llei 38/2003, de 17 de novembre, General de Subvencions,
ORDENE
Primer
Convocar un concurs públic per a la concessió d'ajudes al sector de la dansa de la Comunitat Valenciana durant l'any 2008 i aprovar les bases per les quals es regix, que s'inclouen com a annex I en esta orde.
Segon
L'import global màxim de les ajudes és de dos-cents cinquanta mil euros (250.000 euros), que s'han de pagar a càrrec dels crèdits del capítol IV, línia de subvenció SE000049, del pressupost de l'ens públic Teatres de la Generalitat Valenciana per a l'any 2008.
DISPOSICIÓ ADDICIONAL
Única
La present convocatòria d'ajudes no necessita ser notificada a la Comissió Europea, ja que no complix tots els requisits de l'article 87.1 del Tractat de la CE, atés que les ajudes s'acullen al règim de minimis i pel seu import no suposen un falsejament de la competència que afecte els intercanvis comercials entre estats membres.
DISPOSICIÓ FINAL
Única
La present orde té efectes des del mateix dia de la publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició s'ha d'interposar davant de l'òrgan que dicta el present acte en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
València, 28 de gener de 2008
La consellera de Cultura i Esport,
TRINIDAD MARÍA MIRÓ MIRA
ANNEX I
Bases reguladores de la convocatòria pública per a la concessió d'ajudes al sector de la dansa de la Comunitat Valenciana durant l'any 2008.
CAPÍTOL I
Disposicions generals
Primera. Objecte de les ajudes
L'objecte de les ajudes és contribuir al manteniment i la consolidació de la dansa a la Comunitat Valenciana a través de la potenciació de les diferents activitats que es realitzen en el sector, amb la finalitat última que els ciutadans puguen disposar d'una oferta diversificada i de qualitat.
Segona. Consideració d'ajudes de minimis
Les ajudes concedides mitjançant esta orde s'acullen al règim de minimis establit en el Reglament (CE) núm. 1998/2006 de la Comissió, de 15 de desembre de 2006 (DOUE núm. L 379 de 28.12.2006), relatiu a l'aplicació dels articles 87 i 88 del Tractat a les ajudes de minimis.
En cap cas estes ajudes poden superar l'import màxim total per beneficiari de 2000.000 euros durant un període de tres exercicis fiscals, ni individualment ni com a resultat de l'acumulació d'altres ajudes de minimis concedides al mateix beneficiari, d'acord amb el que establix el Reglament (CE) núm. 1998/2006 de la Comissió.
Sense perjuí de l'anterior, serà possible l'acumulació d'un altre tipus d'ajudes per a la mateixa acció subvencionada, llevat que l'acumulació conduïsca a una intensitat de l'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
Tercera. Modalitats, import i règim de les ajudes
1. La present convocatòria comprén les modalitats d'ajudes següents:
a) Ajudes per a la producció o les gires d'empreses de dansa.
b) Ajudes a la formació i investigació.
c) Ajudes a entitats sense ànim de lucre.
2. L'import global màxim de les ajudes és de dos-cents cinquanta mil euros, que es distribuiran entre les modalitats esmentades segons les quantitats següents:
a) Per a la modalitat d'ajudes a la producció o les gires d'empreses de dansa, 210.000 euros.
b) Per a la modalitat d'ajudes a la formació i investigació, 20.000 euros.
c) Per a la modalitat d'ajudes a entitats sense ànim de lucre, 20.000 euros.
3. L'import de les subvencions en cap cas podrà ser d'una quantia que, aïlladament o en concurrència amb altres subvencions i ajudes d'altres administracions públiques o d'altres ens públics o privats, ingressos o recursos, supere el cost de l'activitat subvencionada.
4. El procediment de concessió de les ajudes s'ha de tramitar en règim de concurrència competitiva, d'acord amb els criteris de valoració fixats en les presents bases per a cada modalitat d'ajuda.
5. Esta convocatòria s'ha de regir per les presents bases i per l'orde que les aprova, i a més per la Llei d'Hisenda Pública de la Generalitat Valenciana, la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006.
Quarta. Beneficiaris
Dins dels límits pressupostaris i d'acord amb les condicions i els criteris que establixen les presents bases, poden ser beneficiàries d'estes ajudes les persones físiques i jurídiques professionals de la dansa nacionals d'un estat membre de la Unió Europea, sempre que disposen d'un establiment permanent a la Comunitat Valenciana, que complisquen els requisits específics indicats per a cada modalitat d'ajuda i que realitzen les actuacions previstes en cada cas durant l'any 2008.
No podran obtindre la condició de beneficiari les persones o entitats que incórreguen en les prohibicions establides en els apartats 2 i 3 de l'article 13 de la Llei 38/2003, de 17 de novembre, General de Subvencions (BOE de 18.11.2003).
Cinquena. Sol·licituds
1. El termini de presentació de sol·licituds és de vint dies hàbils comptats des de l'endemà de la publicació de la present convocatòria en el Diari Oficial de la Comunitat Valenciana. Si l'últim dia del termini fóra dissabte, es consideraria prorrogat al primer dia hàbil següent.
2. Les sol·licituds, formalitzades necessàriament segons el model d'instància que figura en l'annex II d'esta convocatòria i dirigides a Teatres de la Generalitat Valenciana, es poden presentar al registre de l'ens públic Teatres de la Generalitat Valenciana, al registre general de la conselleria de Cultura i Esport, i als registres de les Direccions Territorials de Cultura i Esport de València, Castelló i Alacant. Igualment, es poden utilitzar qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que la sol·licitud s'envie per correu certificat, s'ha de presentar a l'oficina de correus en un sobre obert a fi que en la capçalera del primer full del document es faça constar amb claredat el nom de l'oficina i la data i el lloc d'admissió.
Les Direccions Territorials de Cultura i Esport han de remetre les sol·licituds d'ajuda a Teatres de la Generalitat Valenciana en el termini màxim de deu dies comptats des de l'endemà del dia en què acabe el termini de presentació de sol·licituds.
3. Les sol·licituds han d'anar acompanyades de la documentació següent (original o còpia compulsada):
a) Quan el sol·licitant siga una persona física:
- Fotocòpia del DNI.
- Fotocòpia de l'alta en el IAE, epígraf i subepígraf corresponent, i còpia de l'últim rebut pagat, si és el cas.
b) Quan es tracte de persones jurídiques:
- Número de CIF de l'entitat i DNI del representant autoritzat.
- Fotocòpia de l'alta en el IAE, epígraf i subepígraf corresponent, i còpia de l'últim rebut pagat, si s'escau.
- Escriptura o document de constitució o modificació inscrits, si escau, en el registre oficial corresponent.
- Documentació que acredite la representació de la persona jurídica (poder o certificat de l'acord, adoptat per l'òrgan de govern corresponent, en què s'aprova sol·licitar l'ajuda i es faculta el representant per a subscriure'n la petició.
c) Dades bancàries on l'interessat vol rebre la subvenció si li és concedida, segons el model «Manteniment de tercers» que figura en l'annex III.
d) Llevat dels casos de persones físiques, es requerix un certificat d'inscripció en el Registre Administratiu d'Empreses i Associacions de Caràcter Teatral de la Comunitat Valenciana, o, si no és possible obtindre'l, un justificant d'haver presentat la sol·licitud d'inscripció en el registre esmentat.
e) Per a assegurar el compliment de les condicions establides en la base segona, els sol·licitants han de presentar una declaració de totes les ajudes públiques obtingudes o sol·licitades per als mateixos costos subvencionables, i de les ajudes de minimis rebudes durant els dos exercicis fiscals anteriors i durant l'exercici fiscal en curs, segons el model que figura com a annex IV.
f) Declaració relativa a l'import de totes les subvencions, les ajudes, els ingressos o els recursos sol·licitats o concedits per altres administracions o ens públics o privats que financen les activitats subvencionades, als efectes d'allò previst en els articles 14 i 19 de la Llei 38/2003, General de Subvencions.
g) Declaració responsable de no incórrer en les prohibicions per a obtindre la condició de beneficiari fixades en els apartats 2 i 3 de l'article 13 de la Llei 38/2003, de 17 de novembre, General de Subvencions, segons l'annex V.
h) Certificat acreditatiu de trobar-se al corrent en les obligacions tributàries (estatals i autonòmiques) i amb la Seguretat Social, en els termes establits en els articles 18, 19 i 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
i) Les empreses amb cinquanta o més treballadors han d'acreditar a través d'una declaració responsable el compliment del que establix l'article 38.1 de la Llei 13/1982, de 7 d'abril, d'Integració Social dels Minusvàlids, o de l'exempció d'eixa obligació.
j) Documents específics de cada modalitat d'ajuda que figuren en els capítols següents d'estes bases.
4. Si la sol·licitud no incloguera totes les dades exigides o hi faltara documentació, es requeriria l'interessat perquè en el termini de deu dies hàbils corregira estos defectes, amb la indicació que si no ho fera, es consideraria que hauria desistit de la petició, després de dictar la resolució corresponent en els termes previstos en l'article 42, tal com establix l'article 71.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
La documentació aportada en este cas ha de presentar-se preferentment a Teatres de la Generalitat Valenciana. Igualment, pot presentar-se als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cosa que s'haurà de comunicar el mateix dia a Teatres de la Generalitat Valenciana a través de fax o telegrama.
En tot cas, la Direcció General de Teatres de la Generalitat Valenciana pot requerir els sol·licitants perquè proporcionen qualsevol informació aclaridora que resulte necessària per a la gestió de la sol·licitud.
5. Un mateix peticionari només pot sol·licitar una ajuda per cada una de les modalitats previstes en la convocatòria.
Sisena. Procediment de concessió: instrucció i resolució
1. La Direcció General de Teatres de la Generalitat Valenciana és l'òrgan competent per a l'ordenació i la instrucció del procediment de concessió. L'òrgan instructor, una volta realitzades les activitats d'instrucció pertinents, traslladarà els expedients a la comissió indicada en l'apartat següent.
2. Per a l'avaluació de les sol·licituds presentades, s'ha de constituir una comissió de valoració, de la qual no poden formar part persones directament relacionades amb els expedients que s'hagen de valorar.
3. La comissió de valoració serà presidida per la Direcció General de Teatres de la Generalitat Valenciana, o per la persona en qui delegue, i, a més, hauran de formar-ne part fins a sis vocals designats per la Direcció.
El secretari d'esta comissió, amb veu però sense vot, serà designat per la Direcció General de Teatres de la Generalitat Valenciana entre el personal de Teatres.
4. Tant la Direcció General de Teatres de la Generalitat Valenciana com la comissió podran requerir dels interessats totes les dades i acreditacions que consideren necessàries per a la correcta qualificació dels projectes.
5. La comissió de valoració haurà d'avaluar les sol·licituds d'acord amb els criteris, les formes i les prioritats de valoració establits en les presents bases per a cada modalitat d'ajuda, i haurà d'emetre un informe en què es concrete el resultat de l'avaluació efectuada. En eixe informe s'han d'especificar els criteris de valoració seguits, la valoració i ponderació de les sol·licituds, i, basant-se en això, una prelació per orde de major a menor puntuació.
6. L'òrgan instructor, a la vista de l'expedient i de l'informe de la comissió, haurà de formular una proposta de resolució definitiva que elevarà a la consellera de Cultura i Esport, en qualitat de presidenta de Teatres de la Generalitat Valenciana, la qual és competent per a resoldre.
7. Les càrregues, els modes i les condicions de la subvenció s'imputaran al beneficiari, sense que puga oposar les excepcions que, si és el cas, deriven de les seues relacions jurídiques amb tercers.
Setena. Termini de resolució i notificació
1. El termini màxim per a resoldre i notificar la resolució del procediment és de sis mesos comptats des de la data en que tinga efectes l'orde d'esta convocatòria. Una vegada transcorregut eixe termini sense que s'haguera dictat ni notificat una resolució expressa, es consideraria desestimada la sol·licitud de l'ajuda, sense perjuí de l'obligació de resoldre, conforme a l'article 42 de la Llei 30/1992, de 26 de novembre.
2. La notificació de la resolució s'ha de cursar en el termini de deu dies comptats des del dia de l'adopció, d'acord amb el que disposen els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Huitena. Publicació
La resolució de la convocatòria s'haurà de publicar a la seu web de Teatres de la Generalitat Valenciana (http://teatres.gva.es).
Així mateix, i als efectes del que establix l'article 18 de la Llei General de Subvencions, s'haurà de publicar en el Diari Oficial de la Comunitat Valenciana la relació de les subvencions concedides, d'acord amb les presents bases.
Novena. Obligacions dels beneficiaris
1. Tots els beneficiaris de les subvencions estan obligats a:
a) Comunicar per escrit, segons el model que s'adjunta com a annex VI, a Teatres de la Generalitat Valenciana l'acceptació de l'ajuda durant els quinze dies hàbils següents al de la recepció de la notificació de concessió. En el cas que no es comunique l'acceptació, es considerarà que el beneficiari renuncia a l'ajuda i hi perdrà el dret.
b) Realitzar l'activitat que fonamenta la concessió de la subvenció d'acord amb el programa presentat.
c) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
d) Fer constar en tota publicació, fullet, programa, publicitat, etc., independentment del mitjà o suport emprats, el patrocini de la Generalitat. A este efecte, s'hauran d'inserir en un lloc preferent i destacat els logotips del Centre Coreogràfic de Teatres de la Generalitat Valenciana i de la conselleria de Cultura i Esport, d'acord amb les normes d'identitat corporativa d'estes institucions.
e) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió o l'obtenció de la subvenció.
f) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega, i en qualsevol cas abans de la justificació de l'aplicació donada als fons percebuts.
g) Sotmetre's a les actuacions de comprovació que puga fer Teatres de la Generalitat Valenciana, així com a qualsevol altra comprovació i control financer que puguen realitzar els òrgans de control competents, tant nacionals com comunitaris, aportant tota la informació requerida en l'exercici de les actuacions anteriors.
h) Disposar dels llibres comptables, dels registres diligenciats i de la resta de documents correctament auditats en els termes exigits per la legislació mercantil i sectorial aplicable al beneficiari en cada cas, així com, si és el cas, dels estats comptables i registres, a fi de garantir l'adequat exercici de les facultats de comprovació i control.
i) Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.
j) Procedir al reintegrament dels fons percebuts en els casos previstos en l'article 37 d'esta llei.
k) Complir les obligacions que amb caràcter específic i per a cada modalitat es determinen en els capítols següents.
2. Són també obligacions dels beneficiaris d'estes ajudes totes les altres que amb caràcter general s'establixen en l'article 14 de la Llei 38/2003, General de Subvencions.
3. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent (Llei General de Subvencions).
Deu. Justificació i pagament de les ajudes
1. El pagament de les ajudes es farà d'una sola vegada sempre que l'activitat s'haja realitzat d'acord amb el programa presentat i siga justificada correctament.
2. Els beneficiaris hauran de justificar l'activitat subvencionada retent un compte justificatiu de la despesa realitzada, que hauran de presentar a Teatres de la Generalitat Valenciana abans del dia 20 de desembre de 2008. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida.
El compte justificatiu haurà d'incloure, sota la responsabilitat del declarant:
a) Una memòria detallada de les activitats realitzades i finançades amb la subvenció i dels resultats obtinguts.
b) Una memòria econòmica justificativa del cost de les activitats realitzades, amb el desglossament de cada una de les despeses efectuades.
c) Justificants de despesa i acreditació de pagament per l'import de la subvenció.
d) Publicitat en mitjans de comunicació, fullets i cartells editats.
e) Acreditació, si és el cas, d'haver realitzat l'activitat per a la qual es va concedir la subvenció.
3. Els beneficiaris d'ajudes per a la formació o investigació hauran de justificar l'ajuda presentant la documentació següent:
a) En el cas de les ajudes per a la formació que consistisquen en l'assistència a cursos, hauran de justificar l'ajuda mitjançant la presentació d'una memòria de l'activitat realitzada, de justificants de matrícula i d'una acreditació de l'assistència al curs expedida pel centre on s'ha impartit.
b) En el cas de les ajudes a projectes d'investigació, hauran de justificar l'ajuda presentant una memòria de les activitats realitzades i una còpia del projecte d'investigació.
4. Es consideren despeses subvencionables les que de manera indubtable responguen a la naturalesa de l'activitat subvencionada i es realitzen en l'exercici de 2008. Es consideren despeses realitzades les que siguen efectivament pagades abans de la finalització del període de justificació.
5. En el cas que les activitats hagen sigut finançades també amb fons propis o altres subvencions o recursos, en la justificació haurà d'acreditar-se, mitjançant una relació detallada, l'import, la procedència i l'aplicació dels fons a les activitats subvencionades, d'acord amb el que establix l'article 30.4 de la Llei 38/2003, de 17 de novembre, General de Subvencions.
6. No obstant allò exposat en els punts anteriors, Teatres de la Generalitat Valenciana podrà avançar fins el 60% de la totalitat de la subvenció concedida, amb la presentació prèvia d'un aval bancari per l'import que s'ha de percebre, d'acord amb les normes següents:
- Fins a un 40% de l'import de la subvenció es podrà lliurar immediatament, una vegada concedida.
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada per a l'actuació objecte de la subvenció.
La resta de la subvenció s'abonarà una volta el beneficiari justifique el compliment de les obligacions establides en estes bases.
S'exceptuen del que preveu el present punt les ajudes per a la formació i investigació.
Onze. Altres disposicions
1. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres subvencions, ajudes, ingressos o recursos fora dels casos permesos per les presents bases, podran donar lloc a la modificació de la resolució de concessió.
Per al cas d'obtenció concurrent d'altres aportacions que siguen compatibles, la modificació només es produirà si la suma de les ajudes supera el cost de l'activitat subvencionada, i en este cas es minorarà la quantitat que excedisca el cost final de l'activitat.
2. Són procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, general de subvencions, així com en el cas d'incompliment de qualsevol dels requisits i obligacions estipulats en la present convocatòria.
3. De les economies que es puguen produir perquè algun beneficiari no procedisca a acceptar l'ajuda concedida, hi haja alguna renúncia, es revoque alguna subvenció o per qualsevol altre cas en aplicació d'allò indicat en les presents bases, se'n podrà disposar, a proposta de l'òrgan instructor i a través d'una nova resolució de la consellera de Cultura i Esport, en qualitat de presidenta de Teatres de la Generalitat Valenciana, per a incrementar la quantitat concedida a algun dels beneficiaris o per a incloure'n d'altres inicialment exclosos, variant fins i tot les quantitats per a cada una de les diferents modalitats previstes en la base tercera, així com el nombre màxim d'ajudes establit en cada una.
4. Estes ajudes són compatibles amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacionals, de la Unió Europea o d'organismes internacionals, sense que, en cap cas, aïlladament o en conjunt, puguen superar el cost de l'activitat subvencionada.
CAPÍTOL II
Ajudes a la producció o les gires d'empreses de dansa
Dotze. Finalitat de la concessió
Les ajudes a la producció o les gires d'empreses de dansa tenen com a finalitat el manteniment i la progressiva consolidació de les empreses de dansa, la seua projecció nacional i internacional, i l'increment qualitatiu dels espectacles de dansa produïts a la Comunitat Valenciana, amb la intenció de possibilitar als ciutadans una oferta diversificada i de qualitat, i de facilitar l'exhibició de les produccions de companyies de dansa valencianes a Espanya o a l'estranger.
Tretze. Nombre d'ajudes
Dins dels límits establits en la base tercera, apartat 2, per a esta modalitat d'ajudes, el nombre d'ajudes concedides no podrà excedir les catorze.
Catorze. Beneficiaris
Poden sol·licitar les ajudes les empreses professionals de dansa que disposen d'un establiment permanent a la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
Quinze. Documentació específica
A més de la documentació establida per a les sol·licituds en la base cinquena, a la sol·licitud d'esta modalitat d'ajuda s'han d'adjuntar:
a) Si l'ajuda és per a la producció:
- Projecte de producció que es proposen realitzar, en què s'especifiquen els ballarins, el vestuari, l'escenografia, el disseny d'il·luminació i la música.
- Sinopsi de la producció amb una extensió màxima de deu línies.
- Suport audiovisual del material coreogràfic sobre el qual s'ha de fer la producció, gravat en sala i d'una duració mínima de cinc minuts i màxima de deu, amb la finalitat que la comissió de valoració puga conéixer el llenguatge coreogràfic, la composició i la qualitat coreogràfica de la nova producció, o, si no és possible, el suport audiovisual del treball anterior.
b) Si l'ajuda és per a la gira:
- Dossier de la producció que es durà de gira, en què s'especifiquen els ballarins, el vestuari, l'escenografia, el disseny d'il·luminació i la música.
- Sinopsi de la producció amb una extensió màxima de deu línies.
- Calendari de les gires previstes amb certificats que les acrediten.
- Una gravació promocional de l'espectacle en gira, en suport audiovisual i d'una duració mínima de cinc minuts i màxima de deu, amb la finalitat que la comissió de valoració puga conéixer el llenguatge coreogràfic, la composició i la qualitat coreogràfica de l'espectacle.
c) Acreditació de l'estrena, si és el cas, i representacions previstes.
d) Pressupost detallat d'ingressos i despeses per al projecte presentat.
e) Memòria de les activitats fetes per l'empresa en la producció i les gires d'espectacles de dansa durant els últims quatre anys, o des de la constitució de l'empresa si no s'arriba a este període; en este últim cas s'ha d'aportar el currículum dels components.
f) En el cas de coproduccions, a més s'han d'aportar:
- Sol·licitud firmada per cada una de les empreses coproductores.
- Documentació acreditativa de la identitat de cada productor, d'acord amb el que establixen els punts anteriors.
- Contracte de producció.
- Escrit firmat per tot els coproductors en què es designe un representant davant de l'administració, amb les dades bancàries per a l'abonament de la subvenció.
Setze. Criteris de valoració
La valoració de les sol·licituds presentades es farà d'acord amb la informació indicada en la base anterior i els criteris següents:
Criteris A:
- Interés cultural i viabilitat del projecte, fins a 60 punts.
Es tindran en compte, pel que fa a l'interés cultural, els components artístics.
Pel que fa a la viabilitat del projecte, es tindrà en compte l'adequació de la previsió pressupostària al projecte.
La concessió d'estes ajudes requerirà l'obtenció d'un mínim de 30 punts en este apartat, i si no s'aconseguix esta puntuació es desestimarà la sol·licitud d'ajuda.
Criteris B:
Per a les sol·licituds que en l'apartat anterior hagen obtingut un mínim de 30 punts:
- Trajectòria professional en producció i gestió de l'empresa o dels seus components, fins a 30 punts.
- Nombre de ballarins, fins a un màxim de 7 punts (1 punt per ballarí).
- Acreditació de l'estrena, si és el cas, i representacions, fins a 3 punts.
La concessió de l'ajuda requerirà així mateix l'obtenció d'un mínim de 20 punts en este segon apartat.
CAPÍTOL III
Ajudes a la formació i investigació
Dèsset. Finalitat de la concessió
Les ajudes tenen com a finalitat potenciar el reciclatge, la formació i la investigació dels professionals de la dansa de la nostra comunitat.
Díhuit. Nombre d'ajudes
Dins dels límits establits en la base tercera, apartat 2, per a esta modalitat d'ajudes, el nombre d'ajudes concedides no podrà excedir les deu.
Dènou. Beneficiaris
Les persones físiques en què concórreguen les circumstàncies següents:
a) Que tinguen la residència principal a la Comunitat Valenciana (els sol·licitants hauran d'aportar un certificat d'empadronament).
b) Que desitgen dur a terme activitats de reciclatge, formació o investigació en el sector de la dansa en escoles o entitats de dansa de prestigi reconegut. En el cas de reciclatge o formació, es faran fora del territori nacional.
Vint. Documentació específica
A més de la documentació establida per a les sol·licituds en la base cinquena, a la sol·licitud d'esta modalitat d'ajuda s'han d'adjuntar:
a) En el cas de petició d'ajudes per a la formació o el reciclatge:
- Memòria explicativa del programa de treball que s'ha de realitzar.
- Currículum professional del peticionari.
- Lloc, data, i duració de l'acció formativa per a la qual se sol·licita l'ajuda.
- Publicitat del curs en mitjans de comunicació, cartells i fullets.
- Cost de la matrícula.
b) En el cas de petició d'ajudes per a la investigació:
- Presentació del projecte que es pretén realitzar, que com a mínim ha d'incloure: finalitat, objectius, continguts, activitats, pressupost de realització i terminis d'execució.
- Currículums professionals de les persones que participen en el projecte.
- Especificació, si n'hi ha, de les entitats o organismes que col·laboren en el projecte.
Vint-i-u. Criteris de valoració
La valoració de les sol·licituds presentades es realitzarà segons els criteris següents:
- Interés de l'acció formativa o projecte que es presenta, fins a un màxim de 40 punts.
- Currículum dels sol·licitants, fins a 40 punts.
- Es valorarà el fet que les peticions o els projectes que es presenten estiguen avalats per entitats o organismes que habitualment duguen a terme programes de formació o investigació, especialment si és en el sector de la dansa, fins a 20 punts.
La concessió d'estes ajudes requerirà l'obtenció d'un mínim de 50 punts en este apartat. Si no s'arriba a esta puntuació, es desestimarà la sol·licitud d'ajuda.
Vint-i-dos. Obligacions particulars dels beneficiaris
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
CAPÍTOL IV
Ajudes a entitats sense ànim de lucre
Vint-i-tres. Finalitat de les ajudes
Esta modalitat d'ajudes té com a finalitat potenciar les activitats de dansa que realitzen les associacions i entitats sense ànim de lucre integrades per professionals de la dansa i orientades a la promoció i difusió de la dansa, la creació de nous públics, o similars, especialment les federacions o agrupacions que duen a terme les seues activitats en tot el territori de la Comunitat Valenciana.
Vint-i-quatre. Nombre d'ajudes
Dins dels límits establits en la base tercera, apartat 2, per a esta modalitat d'ajudes, el nombre d'ajudes concedides no podrà excedir les tres.
Vint-i-cinc. Beneficiaris
Les associacions i entitats sense ànim de lucre integrades per professionals de la dansa que tinguen establiment permanent a la Comunitat Valenciana, sempre que els seus fins tinguen una relació directa amb la dansa professional.
Vint-i-sis. Documentació específica
A més de la documentació establida per a les sol·licituds en la base cinquena, a la sol·licitud d'esta modalitat d'ajuda s'ha d'adjuntar:
a) Projecte que es proposen realitzar, on s'han d'indicar:
- Objectius i destinataris del projecte.
- Activitats que s'han de realitzar, dates previstes i mitjans materials, humans i tècnics de què es disposa.
- Pressupost detallat de despeses i ingressos, i el dèficit previst.
b) Memòria de les activitats realitzades per l'associació o entitat durant els últims dos anys.
c) Registre d'estatuts de l'associació o entitat.
Vint-i-set. Criteris de valoració
La valoració de les sol·licituds presentades es realitzarà segons els criteris següents:
- Repercussió del projecte presentat sobre els coreògrafs, els ballarins, les companyies i el públic de la Comunitat Valenciana, fins a 40 punts.
- Interés i qualitat del projecte presentat, fins a 30 punts.
- Trajectòria de l'associació o entitat i resultats obtinguts en la gestió dels seus projectes, fins a un màxim de 30 punts.
La concessió d'estes ajudes requerirà l'obtenció d'un mínim de 50 punts en este apartat. Si no s'arriba a esta puntuació, es desestimarà la sol·licitud d'ajuda.